《送吴兴太守卢给事赴兵部侍郎召四首以邦家之光为韵 其四》
宋代·刘一止

西雍拜颜色，振鹭俱分行。绣衣浙江滨，再上君子堂。

首尾二十载，持橐侍明光。厌看南朝山，易绾吴兴章。

煌煌朱两轓，照我梓与桑。怪我衫始青，怜我鬓已苍。

颇复见劳苦，感慨激中肠。向来官如泥，葡萄换西凉。

剪翎但鸣悲，坐阅百鸟翔。公为世良师，医国有禁方。

颇闻药笼中，臭味久已尝。小草存远志，未用出声妨。

采掇公弗疑，结根稔风霜。

作者简介：刘一止（1078～1160）字行简，号太简居士，湖州归安（今浙江湖州）人。宣和三年进士，累官中书舍人、给事中，以敷文阁直学士致仕。为文敏捷，博学多才，其诗为吕本中、陈与义所叹赏。有《苕溪集》。